Butikkdriften til innehaver Camilla Lie Sandvær i Aldersundet er historie. Om ettermiddagen fjerde juledag la hun og hennes partner Arve Jørgensen ut en melding på Facebookgruppen «Aldersund Dagligvares venner». Her var budskapet svært klart. «Til alle dere som har støttet butikken vår! Det er med tungt hjerte at vi i dag har måttet begjære oppbud på butikken! Vi håper at dere vil få butikken opp å gå igjen i snarlig framtid og beklager til alle dere som støttet oss. Vi vil også rette en stor takk til de ansatte: Susann, Drago, Magda, Elisabeth som har vært fantastiske, bedre crew kunne man ikke ha fått!!! Med Vennlig Hilsen Camilla & Arve.»

En svært trist melding

Butikkmedarbeider Magdalena Hilstad ante ingen ting om at hun igjen en gang er arbeidssøker, før hun så meldingen på Facebook fra Lie Sandvær.

– Jeg er helt sjokkert over å få en slik melding på denne måten. Jeg er kjempedeprimert. Det er vanskelig å få seg jobb her. Nå må jeg nok en gang lete etter en jobb, sier Hilstad.

Hun forteller at hun har snakket med kollegaer, som var på jobb tredje juledag og som skulle på jobb fjerde juledag.

– De ante heller ikke at butikken ble stengt over natta, sier hun.

I forkant har det ikke vært noen meldinger om virksomhetens svært vanskelige økonomiske situasjon.

– Det eneste vi fikk høre fra sjefen under en prat med oss ansatte tidligere i desember var at det kunne bli mindre jobbing på oss alle i 2013. Vi hørte ikke noe om at butikken kunne bli stengt og konkurs, sier Magdalena Hilstad, som selv hadde en 50 prosent stor stilling der.

Slutt etter 176 dager

Bygdefolket i Aldersundet har i lang tid kjempet for å få etablert en nærbutikk i bygda si. Aldersund Dagligvare AS, som var tilknyttet kjeden Matkroken, ble åpnet med stor festivitas fredag 6. juli. Bygdefolket møtte opp i hopetall og ordfører Bjørnar Skjæran klippet over den røde snora. Han sa at en ny tidsregning hadde startet for Aldersund krets på Lurøy innland.

Etter åpningen sa innehaver Camilla Lie Sandvær at hun aldri hadde ventet at det skulle bli så ville tilstander.

Butikken holder til i lokalene til Aldersund Allaktivitetshus AL som er et bygg bygdefolket har reist på dugnad og et stort lokalt spleiselag.

Dugnadsildsjel Eystein Albertsen, som også er styremedlem i Aldersund Allaktivitetshus, AL sier at oppbudet fra driverne kom som lyn fra klar himmel.

– Dette er ingen god dag. Jeg er i sjokk og kan ikke svare på hva som har skjedd, sier Albertsen.

– Grovt overtramp

Arbeidstakerorganisasjonen Handel og Kontor sier at spillereglene i arbeidslivet ikke er fulgt.

Avdelingsleder for informasjon, organisasjon og samfunnskontakt Ove Magnus Halkjær i Handel og Kontor er slett ikke imponert over hvordan butikkinnehaver Camilla Lie Sandvær valgte å orientere de ansatte om oppbudsmeldingen.

– Det høres uhørt ut å orientere om noe slikt gjennom en melding på Facebook. Det er et grovt overtramp, sier Halkjær.

Han forteller at innehaveren skulle ha kalt inn de ansatte til et møte og orientert dem om situasjonen. I et slikt møte skulle de ansatte også ha blitt orientert om sine rettigheter i forbindelse ved en konkurs.

– Deretter kunne hun selvsagt lagt ut en melding på Facebook for å informere offentligheten, sier Halkjær.

Han ber de ansatte, hvis de er organisert, om å ta kontakt med Handel og Kontors regionkontor for Nord-Norge, for å få hjelp i den situasjonen som har oppstått.

# Rana Blad har gjentatte ganger prøvd å få en kommentar fra innehaver Camilla Lie Sandvær på hvorfor butikkdriften ikke var liv laga, men hun var ikke tilgjengelig for en kommentar.